
A természet és a szerelem ábrázolása Knut Hamsun «Pán» c. regényében

1894-ben adta ki először a Gyldendal Norsk Forlag a Pán-t, amit az Éhség és az Áldott anyaföld mellett Knut Hamsun egyik legismertebb és legsikeresebb műveként tartanak számon. A Pán hagyományos értelmezése szerint a könyv nem más, mint himnusz az észak-norvégiai tájhoz, a nyárhoz, a fiatalsághoz és a szerelemhez, de a Hamsun-kutatók az utóbbi időben több figyelmet szenteltek Glahnnak, a könyv én-elbeszélőjének, és megkérdőjelezték a megbízhatóságát (Rottem 1996, Humpal 1998). Dolgozatomban a hagyományos nézőpontok és Hamsun-kutatók elemzéseinek ismertetése mellett azt fogom vizsgálni, lehetséges-e, hogy újabb értelmezések is felmerüljenek a Pán kapcsán (pl. pszichoanalitikus olvasat), valamint, hogy a hagyományos értelmezés mennyiben adekvát olvasat a 21. század olvasója számára, de szóba kerül a szerző ellentmondásos személyisége, és viszonylagos ismeretlenségének okai is.



